Nøgleord

Sammendrag



Nøgleord

1. Tilnærmelse af lovgivningerne – fremgangsmåder med hensyn til indgåelse af offentlige bygge- og anlægskontrakter og tjenesteydelseskontrakter – direktiv 2004/18 – anvendelsesområde – kontrakt med lavere værdi end den ved direktivet fastsatte tærskel – ikke omfattet – anvendelse af EUF-traktatens grundlæggende regler og generelle principper – betingelse – marked, der udviser en klar grænseoverskridende interesse – bedømmelseskriterier

[Europa-Parlamentets og Rådets direktiv 2004/18, som ændret ved forordning nr. 1251/2011, art. 7, litra b)]

2. Præjudicielle spørgsmål – Domstolens kompetence – fastlæggelse af de relevante elementer i EU-retten

(Art. 267 TEUF)

3. Præjudicielle spørgsmål – formaliteten – nødvendigheden af at forelægge Domstolen tilstrækkelige præciseringer med hensyn til den faktiske og retlige sammenhæng – rækkevidde af forpligtelsen på området for offentlige kontrakter

(Art. 267 TEUF; Domstolens procesreglement, art. 94)

4. Tilnærmelse af lovgivningerne – fremgangsmåder med hensyn til indgåelse af offentlige bygge- og anlægskontrakter og tjenesteydelseskontrakter – direktiv 2004/18 – anvendelsesområde – kontrakt, som har en lavere værdi end den ved direktivet fastsatte tærskel, men som har en klar grænseoverskridende interesse – omfattet – forpligtelse til at overholde EUF-traktatens grundlæggende regler og generelle principper – den ordregivende myndigheds ændring af den tekniske specifikation vedrørende en del af kontrakten efter offentliggørelsen af udbudsbekendtgørelsen – tilsidesættelse af princippet om ligebehandling og gennemsigtighedsforpligtelsen

[Europa-Parlamentets og Rådets direktiv 2004/18, som ændret ved forordning nr. 1251/2011, art. 7, litra b), og art. 23, stk. 8]

Sammendrag

1. Kontrakter, som, henset til deres værdi, ikke er omfattet af anvendelsesområdet for direktiv 2004/18 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, som ændret ved forordning nr. 1251/2011, er ikke desto mindre underlagt EUF-traktatens grundlæggende regler og generelle principper, herunder navnlig ligebehandlingsprincippet og forbuddet mod forskelsbehandling på grund af nationalitet samt det gennemsigtighedskrav, som følger heraf, for så vidt som disse kontrakter frembyder en klar grænseoverskridende interesse, henset til visse objektive kriterier. Sådanne kriterier vil bl.a. kunne bestå i størrelsen af det beløb, som kræves for den pågældende kontrakt, i kombination med stedet for arbejdernes udførelse og kontraktens tekniske egenskaber. Den nationale ret kan i sin samlede vurdering af, om der foreligger en klar grænseoverskridende interesse, også tage hensyn til, om der er blevet indgivet klager af operatører i andre medlemsstater, forudsat at disse er reelle og ikke fiktive.

(jf. præmis 16 og 20)

2. Jf. afgørelsens tekst.

(jf. præmis 17)

3. Jf. afgørelsens tekst.

(jf. præmis 18 og 19)

4. Artikel 23, stk. 8, i direktiv 2004/18 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, som ændret ved forordning nr. 1251/2011, finder ikke anvendelse på en offentlig kontrakt, hvis værdi er lavere end den tærskelværdi, der er fastsat i dette direktiv. I forbindelse med en offentlig kontrakt, som ikke er underlagt nævnte direktiv, men som har en klar grænseoverskridende interesse, hvilket det tilkommer den forelæggende ret at undersøge, skal EUF-traktatens grundlæggende regler og generelle principper, herunder navnlig ligebehandlingsprincippet og princippet om ikke-forskelsbehandling samt det heraf følgende gennemsigtighedskrav, fortolkes således, at den ordregivende myndighed ikke kan afvise et bud, som opfylder betingelserne i udbudsbekendtgørelsen, af årsager, som ikke fremgår af denne bekendtgørelse.

Gennemsigtighedskravet har således bl.a. til formål at sikre, at der ikke er risiko for vilkårlighed fra den ordregivende myndigheds side. Dette formål kan dog ikke tilgodeses, hvis den ordregivende myndighed kunne frigøre sig fra de betingelser, som denne selv har fastsat. Den ordregivende myndighed må derfor ikke ændre tildelingskriterier i løbet af proceduren for tildeling. Ligebehandlingsprincippet og princippet om ikke-forskelsbehandling samt gennemsigtighedskravet har herved samme virkning med hensyn til de tekniske specifikationer.

Den ordregivende myndighed kan følgelig ikke efter offentliggørelsen af en udbudsbekendtgørelse foretage en ændring af den tekniske specifikation vedrørende en del af kontrakten, idet dette ville være i strid med ligebehandlingsprincippet og princippet om ikke-forskelsbehandling samt gennemsigtighedskravet. Det har i denne forbindelse ingen betydning, om den del, som denne specifikation vedrører, stadig fremstilles eller er tilgængelig på markedet.

(jf. præmis 26, 27, 29 og 30 samt domskonkl.)